वाइन किंग पोंटी चड्ढा के 25 ठिकानों पर एक साथ छापे मारकर आयकर विभाग ने खूब सोहरत बटोरी। आयकर विभाग की कार्यशैली से ऐसा लगा मानो पोंटी के पास काले धन की टकसाल होगी। यूपी-पंजाब और उत्तराखंड ही नहीं देशभर में लोग उत्सुकता से इस बात का इंतजार करने लगे कि क्या पोंटी का तिलिस्म टूटेगा? यह वो लोग थे जिनके लिए वाइन किंग का ‘साम्राज्य’ एक अबूझ पहेली जैसा था। भले ही उसकी चर्चा वाइन किंग के रूप में होती थी, लेकिन रंगीन पानी का यह सौदागर यहीं तक सीमित नहीं था। उसने कई धंधों में अपने पांव पसार रखे थे। रीयल स्टेट, चीनी मिल, ब्रासवेयर कारोबार, फिल्मी क्षेत्र आदि कई व्यवसायों में उसका हजारों करोड़ रुपया लगा हुआ था।